Na temelju članka 4. stavka 1. Zakona o sprječavanju sukoba interesa („Narodne novine“ broj 143/21) i članka 29. Statuta Općine Tompojevci („Službeni vjesnik“ Vukovarsko-srijemske županije, broj 04/21 i 19/22 ), Općinsko vijeće Općine Tompojevci na 15. sjednici održanoj 15. ožujka 2023. godine, donijelo je

# KODEKS

**ponašanja članova Općinskog vijeća**

**Općine Tompojevci**

# OPĆE ODREDBE

Članak 1.

Ovim se Kodeksom ponašanja članova Općinskog vijeća Općine Tompojevci (dalje u tekstu: Kodeks) uređuje sprječavanje sukoba između privatnog i javnog interesa u obnašanju dužnosti članova Općinskog vijeća Općine Tompojevci (dalje u tekstu: općinski vijećnik/ općinski vijećnici), način praćenja primjene Kodeksa, tijela koja odlučuju o povredama Kodeksa te druga pitanja koja su od značaja za sprječavanje sukoba interesa i provedbu Kodeksa.

Članak 2.

Izrazi koji se koriste u ovome Kodeksu, a imaju rodno značenje odnose se jednako na muški i ženski rod.

Članak 3.

Svrha ovog Kodeksa je utvrditi etička načela i smjernice ponašanja u skladu s kojima je općinski vijećnik za vrijeme obnašanja dužnosti obvezan postupati radi sprječavanja sukoba interesa i sprječavanja privatnih utjecaja na donošenje odluka u obnašanju dužnosti općinskog vijećnika, jačanja njegova integriteta, objektivnosti i nepristranosti, jačanja transparentnosti u obavljanju dužnosti općinskog vijećnika te jačanja povjerenja građana u Općinsko vijeće Općine Tompojevci (dalje u tekstu: Općinsko vijeće) kao tijelo javne vlasti.

# TEMELJNA ETIČKA NAČELA

Članak 4.

Općinski vijećnici dužni su kontinuirano paziti na poštivanje etičkih načela, svojim primjerom postavljati standarde u Općinskom vijeću, kao i spriječiti potencijalni odnosno stvarni sukob interesa te se ne mogu ispričati za nepoznavanje obaveza i odgovornosti koje proizlaze iz ovog Kodeksa.

Općinski vijećnici u obnašanju vijećničke dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana (*Načelo časnog, poštenog, savjesnog, odgovornog i nepristranog postupanja te zaštite vlastite vjerodostojnosti*).

Općinski vijećnici su osobno odgovorni za svoje djelovanje u obnašanju vijećničke dužnosti na koju su izabrani prema građanima koji su ih izabrali (*Načelo osobne odgovornosti)*

Općinski vijećnici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost (*Načelo zaštite javnog interesa*).

Građani imaju pravo biti upoznati s ponašanjem općinskih vijećnika kao javnih osoba, a koje je u vezi s obnašanjem njihove dužnosti općinskog vijećnika *(Načelo transparentnosti*).

Članak 5.

Općinski vijećnici dužni su čuvati povjerenje građana te paziti na očuvanje vlastitog integriteta i izbjegavati sve situacije koje narušavaju njihovu objektivnost i nepristranost u obnašanju vijećničke dužnosti. Pri obnašanju dužnosti, općinski vijećnici se moraju ponašati na način kojim čuvaju i unaprjeđuju povjerenje javnosti u integritet, nepristranost i učinkovitost Općinskog vijeća (*Načelo očuvanja povjerenja građana).*

U svim oblicima javnih nastupa i djelovanja u kojima predstavljaju Općinsko vijeće, općinski vijećnici trebaju iznositi stavove Općinskog vijeća u skladu s propisima, ovlastima i ovim Kodeksom te osiguravati transparentnost u obnašanju dužnosti općinskog vijećnika i transparentnost Općinskog vijeća. Općinski vijećnici dužni su, u skladu sa svojim ovlastima, javnosti pravovremeno pružiti potrebne informacije vezane uz dužnost koju obnašaju i svoje vlastito postupanje, ako to nije u suprotnosti s posebnim propisima (*Načelo javnosti*).

Općinski vijećnici trebaju biti uljudni, dostojanstveni i profesionalni kako u svojim odnosima s građanima i medijima, tako i u svojim odnosima s ostalim dužnosnicima, službenicima i namještenicima, a pri korištenju bilo kojeg sredstva komunikacije, uključujući i komunikaciju na društvenim mrežama, čuvati osobni ugled i ugled Općinskog vijeća, te vlastitim primjerom poticati druge članove Općinskog vijeća na kvalitetno i učinkovito obavljanje zadataka, dobre međuljudske odnose, kolegijalnost i suradnju, kao i odgovoran odnos prema građanima *(Načelo uzornosti).*

U obnašanju dužnosti, općinski vijećnici trebaju osigurati da se ljudskim i materijalnim resursima upravlja i koristi na zakonit, učinkovit, djelotvoran i ekonomičan način, isključivo u cilju ostvarenja javnog interesa *(Načelo racionalnog korištenja javnih resursa).*

# ODREDBE O SUKOBU INTERESA I DRUGA PRAVILA PONAŠANJA

Članak 6.

U obnašanju dužnosti općinskih vijećnika, općinski vijećnici ne smiju ni na koji način pogodovati sebi ili osobama s kojima su povezani niti se svojom dužnošću smiju koristiti kako bi ostvarili svoje privatne interese ili interese povezanih osoba.

U obnašanju dužnosti općinskih vijećnika, općinski vijećnici ne smiju svoj privatni interes stavljati ispred javnog interesa.

Sukob interesa postoji kada su privatni interesi općinskog vijećnika u suprotnosti s javnim interesom, a posebice:

* 1. kada je privatni interes općinskog vijećnika utjecao ili se osnovano može smatrati da je utjecao na njegovu nepristranost u obavljanju vijećničke dužnosti (stvarni sukob interesa).
  2. kada privatni interes općinskog vijećnika može utjecati na njegovu nepristranost u obavljanju vijećničke dužnosti (potencijalni sukob interesa),

U slučaju dvojbe o postojanju sukoba interesa, općinski vijećnik je dužan učiniti sve što je potrebno da odijeli privatni interes od javnog interesa i zaštiti javni interes.

Prilikom donošenja odluke na sjednici Općinskog vijeća kojom se utječe na poslovni interes općinskog vijećnika ili poslovni interes s njim povezane osobe, općinski vijećnik se treba izuzeti od glasovanja.

Članak 7.

Općinski vijećnik dužan je urediti svoje privatne poslove kako bi spriječio predvidljivi sukob interesa, u pravilu u roku od 60 dana od dana izbora za općinskog vijećnika.

U slučaju dvojbe o postojanju mogućeg sukoba interesa općinski vijećnik dužan je učiniti sve što je potrebno da odijeli privatni od javnog interesa.

Ako se pojave okolnosti koje se mogu definirati kao potencijalni sukob interesa, općinski vijećnik dužan ga je deklarirati na odgovarajući način i razriješiti ga tako da zaštiti javni interes.

Članak 8.

Sukladno odredbama zakona kojim se uređuje sprječavanje sukoba između privatnog i javnog interesa u obnašanju javnih dužnosti općinski vijećnici su dužni u roku od 15 dana od stupanja na dužnost ili stjecanja udjela obavijestiti predsjednika Općinskog vijeća ako imaju 5 % ili više udjela u vlasništvu poslovnog subjekta.

Popis udjela iz stavka 1. ovog članka objavljuje se i redovito ažurira na mrežnim stranicama Općine Tompojevci.

Općinski vijećnik je dužan pisanim putem u roku od 15 dana obavijestiti Općinsko vijeće o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s Općinom Tompojevci te s trgovačkim društvima i drugim pravnim osobama kojima je Općina Tompojevci osnivač ili član.

Evidenciju obavijesti iz stavka 3. ovoga članka vodi Etički odbor.

Članak 9.

Općinskim vijećnicima je zabranjeno:

1. primiti ili zahtijevati korist ili obećanje koristi radi obavljanja vijećničke dužnosti,
2. ostvariti ili dobiti pravo ako se krši načelo jednakosti pred zakonom,
3. zlouporabiti posebna prava općinskog vijećnika koja proizlaze ili su potrebna za obavljanje vijećničke dužnosti,
4. primiti darove iznad određene vrijednosti i raspolaganja njima, ako isti nisu primljeni u skladu s odredbama zakona kojim se uređuje sprječavanje sukoba interesa
5. primiti dodatnu naknadu za poslove obnašanja vijećničke dužnosti,
6. tražiti, prihvatiti ili primiti vrijednost ili uslugu radi glasovanja o bilo kojoj stvari, ili utjecati na odluku nekog tijela ili osobe radi osobnog probitka ili probitka povezane osobe,
7. obećavati zaposlenje ili neko drugo pravo u zamjenu za dar ili obećanje dara,
8. utjecati na dobivanje poslova ili ugovora o javnoj nabavi,
9. koristiti povlaštene informacije o djelovanju upravnih tijela općinske uprave radi osobnog probitka ili probitka povezane osobe,
10. na drugi način koristiti položaj općinskog vijećnika utjecanjem na odluku upravnih tijela općinske uprave ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Članak 10.

Općinski vijećnik dužan je čuvati povjerljive informacije i podatke za koje sazna u obnašanju vijećničke dužnosti, a koje nije obvezan javno objaviti u skladu sa zakonom te prilikom postupanja s informacijama i podacima koje sazna u obnašanju dužnosti općinskog vijećnika voditi brigu o primjeni propisa kojima se uređuje tajnost podatka i zaštita osobnih podataka.

Općinski vijećnici prilikom obnašanja vijećničke dužnosti dužni su jednako postupati prema svim građanima bez diskriminacije ili povlašćivanja na temelju srodstva, starosti, nacionalnosti, etičke pripadnosti, jezika, rase, političkih i vjerskih uvjerenja, invalidnosti, obrazovanja, socijalnog položaja, spola, seksualne orijentacije, bračnog ili obiteljskog statusa ili po drugim osnovama.

# PRIMJENA KODEKSA

Članak 11.

Općinski vijećnici dužni su upoznati se sa sadržajem Kodeksa i kontinuirano se educirati o pitanjima provedbe njegovih odredbi te se ni na koji način ne mogu ispričati za nepoznavanje obveza i odgovornosti koje iz njega proizlaze.

Općinskom vijećniku dostavlja se Kodeks uz poziv na prvu sjednicu Općinskog vijeća kojoj prisustvuje s obrascem izjave kojom potvrđuje da je upoznat sa sadržajem Kodeksa. Izjavu je općinski vijećnik dužan potpisati i predati predsjedniku Općinskog vijeća u roku od 15 dana od dana stupanja na vijećničku dužnost.

# NADLEŽNA TIJELA ZA NADZOR I PRAĆENJE PRIMJENE KODEKSA

Članak 12.

Primjenu Kodeksa prate Etički odbor i Vijeće časti.

Etički odbor provodi nadzor primjene Kodeksa u prvom stupnju, a Vijeće časti odlučuje u drugom stupnju o odlukama Općinskog vijeća.

Etički odbor i Vijeće časti su radna tijela Općinskog vijeća.

Mandat Etičkog odbora i Vijeća časti prati mandat Općinskog vijeća.

Na rad Etičkog odbora i Vijeća časti na odgovarajući se način primjenjuju odredbe Poslovnika Općinskog vijeća koje se odnose na rad radnih tijela, ako ovim Kodeksom nije drukčije određeno.

Članak 13.

Etički odbor imenuje Općinsko vijeće.

Etički odbor ima predsjednika i dva člana.

Predsjednik se imenuje iz reda osoba nedvojbenoga javnog ugleda u lokalnoj zajednici.

Predsjednik mora biti osoba s profesionalnim kvalitetama, sposobnostima i iskustvom te besprijekornim profesionalnim ponašanjem i ne može biti nositelj političke dužnosti niti član političke stranke, odnosno kandidat nezavisne liste zastupljene u Općinskom vijeću.

Članovi Etičkog odbora imenuju se iz reda općinskih vijećnika, jedan član iz vladajuće većine i jedan član iz oporbe.

Predsjednik Etičkog odbora imenuje se na temelju javnog poziva koji raspisuje Odbor za izbor i imenovanje.

Članak 14.

Etički odbor obavlja sljedeće poslove:

* 1. provodi postupak zbog kršenja odredbi Kodeksa koje se odnose na sprječavanje sukoba interesa,
  2. predlaže Općinskom vijeću donošenje odluke o usklađenosti postupanja općinskih vijećnika s ovim Kodeksom,
  3. predlaže Općinskom vijeću sankcije za općinske vijećnike za postupanja koja nisu u skladu s odredbama ovog Kodeksa koje se odnose na sprječavanje sukoba interesa,
  4. donosi smjernice o načelnim pitanjima vezanim uz sadržaj i primjenu ovog Kodeksa na vlastitu inicijativu ili na zahtjev općinskih vijećnika,
  5. promiče etičke standarde u obnašanju dužnosti u Općinskom vijeću,
  6. informira i daje savjete općinskim vijećnicima o pitanjima vezanim za očuvanje i jačanje njihova integriteta i moralnog ponašanja,
  7. pruža potporu u primjeni odredbi ovog Kodeksa, osobito u dijelu koji se odnosi na informiranje i edukaciju općinskih vijećnika u području primjene Kodeksa,
  8. obavlja i druge poslove utvrđene ovim Kodeksom.

Članak 15.

Postupak za utvrđivanje povrede Kodeksa pokreće Etički odbor na vlastitu inicijativu ili povodom pisane prijave o mogućoj povredi Kodeksa (dalje u tekstu: prijava).

Prijavu može podnijeti svaki općinski vijećnik, radno tijelo Općinskog vijeća, općinski načelnik, službenik upravnog tijela Općine Tompojevci i građani.

Građanima koji podnesu prijavu jamči se zaštita anonimnosti. Postupak se ne pokreće na temelju anonimne prijave.

Prijava se podnosi Općinskom vijeću. Prijava sadrži ime i prezime prijavitelja, ime i prezime općinskog vijećnika kojeg se prijavljuje za povredu ovog Kodeksa uz navođenje odredbe Kodeksa koja je povrijeđena.

Etički odbor može od podnositelja prijave zatražiti dopunu prijave odnosno dodatna pojašnjenja i očitovanja.

Članak 16.

Etički odbor dostavlja prijavu općinskom vijećniku protiv kojeg je prijava podnesena na očitovanje u roku od 15 dana od zaprimanja prijave.

Općinski vijećnik dužan je dostaviti očitovanje najkasnije u roku od 15 dana od dana primitka prijave.

Općinski vijećnik može uz očitovanje dostaviti i dokaze kojima se osporavaju navodi u prijavi.

Nakon zaprimanja očitovanja općinskog vijećnika Etički odbor može, prema potrebi, provjeriti dokaze koje je podnositelj prijave naveo u prijavi ili ih dostavio uz prijavu te dokaze koje je općinski vijećnik protiv kojeg je prijava podnesena naveo u očitovanju ili ih dostavio uz očitovanje, odnosno pribaviti druge dokaze za koje smatra da je potrebno.

Ako općinski vijećnik protiv kojeg je podnesena prijava ne dostavi očitovanje u zadanom roku, Etički odbor nastavlja s vođenjem postupka po prijavi.

Članak 17.

Nakon provedenog postupka iz članka 16. ovog Kodeksa Etički odbor utvrđuje prijedlog odluke povodom prijave.

Etički odbor odluke donosi na sjednici većinom glasova svih članova.

Etički odbor će prijavu, očitovanje općinskog vijećnika ako je dostavljeno, dokaze vezane uz navode iz prijave te prijedlog odluke povodom prijave dostaviti Općinskom vijeću na razmatranje i odlučivanje, najkasnije u roku od 60 dana od zaprimanja prijave.

Ako je prijava podnesena protiv člana Etičkog odbora, taj član ne sudjeluje u postupku po prijavi i u odlučivanju.

Članak 18.

Općinsko vijeće mora donijeti odluku povodom prijave o povredi ovog Kodeksa na prvoj redovnoj sjednici koja se održava nakon primitka prijedloga Etičkog odbora u redovnom postupku.

Preporuča se da se općinski vijećnik na kojega se odnosi odluka iz stavka 1. ovoga članka izuzme od glasovanja o toj odluci.

Ako Općinsko vijeće odluči da je došlo do povrede Kodeksa, Općinsko vijeće može:

1. naložiti općinskom vijećniku da otkloni uzroke postojanja sukoba interesa u određenom roku, ako je primjereno naravi povrede,
2. dati upozorenje općinskom vijećniku,
3. izreći opomenu općinskom vijećniku.

Odluka iz stavka 1. ovog članka dostavlja se općinskom vijećniku i podnositelju prijave te se objavljuje na mrežnim stranicama Općine Tompojevci.

Članak 19.

Na odluku iz članka 18. stavka 1. ovog Kodeksa može se podnijeti prigovor Vijeću časti.

Članak 20.

Vijeće časti imenuje Općinsko vijeće.

Vijeće čast ima predsjednika i četiri člana.

Predsjednik i dva člana imenuju se iz reda osoba nedvojbenoga javnog ugleda u lokalnoj zajednici, koje imaju profesionalne kvalitete, sposobnosti i iskustvo te besprijekorno profesionalno ponašanje, a koje ne mogu biti nositelji političke dužnosti niti članovi političke stranke, odnosno kandidati nezavisne liste zastupljene u Općinskom vijeću, a dva člana imenuju se iz reda općinskih vijećnika.

Predsjednik i dva člana koji se imenuju se iz reda osoba nedvojbenoga javnog ugleda imenuju se na temelju javnog poziva koji raspisuje Odbor za izbor i imenovanje.

Rok za prijavu kandidata na javni poziv ne može biti kraći od 15 dana od dana objave javnog poziva.

Jedan član koji se imenuje iz reda općinskih vijećnika mora biti iz vladajuće većine, a jedan član koji se imenuje iz reda općinskih vijećnika mora biti iz oporbe.

Članak 21.

Prigovor Vijeću časti podnosi se u roku od 30 dana od zaprimanja odluke Općinskog vijeća.

Vijeće časti odlučit će o podnesenom prigovoru u roku od 30 dana od dana njegova zaprimanja.

Vijeće časti može odbiti prigovor i potvrditi odluku Općinskog vijeća ili uvažiti prigovor i preinačiti ili poništiti odluku Općinskog vijeća.

Vijeće časti odluke donosi na sjednici većinom glasova svih članova. Odluka o prigovoru je konačna.

Odluka Vijeća časti dostavlja se podnositelju prigovora i Općinskom vijeću te se objavljuje na mrežnim stranicama Općine Tompojevci.

Ako je prijava podnesena protiv člana Etičkog odbora ili Vijeća časti, taj član ne sudjeluje u postupku po prigovoru i u odlučivanju.

# ZAVRŠNE ODREDBE

Članak 22.

Danom stupanja na snagu ovog Kodeksa prestaje važiti Etički kodeks nositelja političkih dužnosti u Općini Tompojevci (“Službeni vjesnik” vukovarsko-srijemske županije br. 06/22).

Članak 23.

Ovaj Kodeks stupa na snagu osmog dana od dana objave u „Službenom vjesniku“ Vukovarsko-srijemske županije, a objaviti će se i na mrežnim stranicama Općine Tompojevci.

KLASA: 024-01/23-01/02

URBROJ:2196-26-02-23-1

Tompojevci, 15. ožujak 2023.godine

OPĆINSKO VIJEĆE OPĆINE TOMPOJEVCI

PREDSJEDNIK OPĆINSKOG VIJEĆA

Ivan Štefanac